b'\n_START_ARTICLE_\nKatalenca iz studenca\n_START_SECTION_\nO liku Katalence\n_START_PARAGRAPH_\nKatalenca je drobna vodna pal\xc4\x8dica, zelene barve. Podobna je \xc5\xbeabici, saj ji med prstki rase plavalna ko\xc5\xbeica. \xc4\x8ceprav je \xc4\x8disto gola, je nikoli ne zebe, saj je navajena \xc5\xbeivljenja v mrzli vodi. Ogrinjajo jo dolgi, zeleni, svileno gladki lasje, tako da je neopazna, ko se skrije med alge na dnu tolmun\xc4\x8dka._NEWLINE_\xc5\xbdivi med koreninami stare bukve, ki rase globoko v gozdu na majhni jasi. Izpod bukvinih korenin izvira ledeno mrzel studen\xc4\x8dek, ki se izteka v plitvo jezerce s tolmun\xc4\x8dkom. Obdaja ga visoko trava, praprot, mah in lapuhovi listi._NEWLINE_Zjutraj, pred son\xc4\x8dnim vzhodom, Katalenca naskrivaj opazuje gozdne \xc5\xbeivali, ki pridejo k tolmun\xc4\x8dku, da bi se od\xc5\xbeejale. \xc4\x8cez dan pa se sama igra v njem; se potaplja, \xc4\x8dofota, se guga na vejah in ska\xc4\x8de v vodo._NEWLINE_Katalenca je tudi karakterno dobro dodelan lik, saj v njenih dejanjih odseva veliko razli\xc4\x8dnih lastnosti. Na za\xc4\x8detku je zelo previdna, saj se skriva pred \xc5\xbeivalmi in lovcema. Sprva je samotarska in ne i\xc5\xa1\xc4\x8de dru\xc5\xbebe, ampak obiskovalce tolmun\xc4\x8dke le opazuje z varne razdalje. Kasneje, ko \xc5\xbeivali izvedo zanjo, pa se z njimi tudi igra. Svojo razposajenost poka\xc5\xbee, ko \xc4\x8dofota v tolmun\xc4\x8dku in se smeji \xc5\xbeivalim, \xc4\x8de se jim zaleti po\xc5\xbeirek vode. V\xc4\x8dasih, kadar opazi, da lisice preve\xc4\x8d po\xc5\xbeeljivo opazujejo zaj\xc4\x8dke, pa zna biti tudi nagajiva in lisici pljuskne vodo v o\xc4\x8di. Zelo jo raz\xc5\xbealosti in zaskrbi, ko izve za morilski na\xc4\x8drt lovcev, vendar jo njena iznajdljivost re\xc5\xa1i, saj se ji porodi ideja, kako odgnati \xc5\xbeivali, da bosta lovca naslednji\xc4\x8d zaman pri\xc5\xa1la in jih \xc4\x8dakala. Proti koncu pravljice se poka\xc5\xbee tudi njen pogum, saj izpelje svoj na\xc4\x8drt in prestra\xc5\xa1i lovca, ki pobegneta misle\xc4\x8d, da je tolmun\xc4\x8dek za\xc4\x8daran.\n_START_SECTION_\nStranski liki\n_START_PARAGRAPH_\nCuzelj in Guzelj sta debela, okrutna lovca, ki glasno preklinjata in delata na\xc4\x8drte za naslednji lov. Sta alkoholika, saj med pogovorom in nestrpnim \xc4\x8dakanjem v zasedi neprestano pijeta. V alkoholu utapljata tudi razo\xc4\x8daranje nad neuspe\xc5\xa1nim lovom. Njuna radovednost se poka\xc5\xbee, ko se Katalenca zasmeji, onadva pa se sklonita nad tolmun\xc4\x8dek. Ker sta debela in nerodna, jima spodrsne in padeta v vodo. O\xc4\x8ditno nista najbolj pogumna, saj presene\xc4\x8dena in prestra\xc5\xa1ena zbe\xc5\xbeita domov, misle\xc4\x8d, da je studenec za\xc4\x8daran._NEWLINE_Gozdne \xc5\xbeivali, ki nastopajo v pravljici: zajci, veverice, podlasice, jazbeci, mi\xc5\xa1i, je\xc5\xbei, lisice, srne, belou\xc5\xa1ke, ru\xc5\xa1evci, gozdne grlice in sraka. \xc5\xbdivali prihajajo zjutraj k studencu, da bi se od\xc5\xbeejale, vendar ne vedo za Katalenco. Ko slednja izve za na\xc4\x8drt lovcev, s pluskanjem vode od\xc5\xbeene \xc5\xbeivali, da bi jih re\xc5\xa1ila. Sraka to vidi in pove \xc5\xa1e ostalim \xc5\xbeivalim, zato se \xc4\x8dez nekaj dni vrnejo k studencu in se spoprijateljijo s Katalenco.\n_START_SECTION_\nKratka vsebina pravljice\n_START_PARAGRAPH_\nGloboko v gozdu izpod bukvinih korenin izvira poto\xc4\x8dek, ki se izliva v tolmun\xc4\x8dek, v katerem \xc5\xbeivi vodna pal\xc4\x8dica Katalenca. Vsako jutro pred son\xc4\x8dnim vzhodom pridejo k njenemu poto\xc4\x8dku gozdne \xc5\xbeivali, da bi se od\xc5\xbeejale, Katalenca pa jih skrita opazuje._NEWLINE_Neko\xc4\x8d pa prideta tja tudi lovca Cuzelj in Guzelj in glasno na\xc4\x8drtujeta lovsko zasedo, ki jo bosta \xc5\xbeivalim nastavila ob tolmun\xc4\x8dku v naslednjih dneh. Ko odideta, Katalenca naredi na\xc4\x8drt, kako bo \xc5\xbeivali odvrnila od napajanja v njenem tolmun\xc4\x8dku in jih s tem re\xc5\xa1ila smrti. Ko se naslednji dan \xc5\xbeivali pridejo od\xc5\xbeejat, jim Katalenca pljuska vodo v obraz in jih s tem prestra\xc5\xa1i, tako da se v nekaj dni izogibajo tolmun\xc4\x8dka. Ko prideta lovca, ves dan zaman \xc4\x8dakata na \xc5\xbeivali in se prerekata. Zasli\xc5\xa1ita Katalenco, ki se jima posmehuje, zato pogledata v tolmun\xc4\x8dek. Takrat pa jim ona pljuskne vodo v obraz, da vsa presene\xc4\x8dena izgubita ravnote\xc5\xbeje in padeta v poto\xc4\x8dek. Ko zlezeta ven, se vsa prestra\xc5\xa1ena po\xc5\xbeeneta v beg, misle\xc4\x8d, da je tolmun\xc4\x8dek za\xc4\x8daran._NEWLINE_\xc4\x8cez nekaj dni \xc5\xbeivali pozabijo neprijetne Katalen\xc4\x8dine pljuske in se spet pridejo napajat k tolmun\xc4\x8dku. Sraka pa je videla vse, kar se je zgodilo z lovcema in je to povedala tudi ostalim \xc5\xbeivalim. Sedaj, ko vedo, da jim je Katalenca re\xc5\xa1ila \xc5\xbeivljenje, se rade igrajo z njo.\n_START_SECTION_\nO pal\xc4\x8dicah\n_START_PARAGRAPH_\nV pravljicah se pal\xc4\x8dice ne pojavljajo pogosto. V svetovni literaturi je znana pravljica Pal\xc4\x8dica, ki jo je napisal Hans Christian Andersen. V Sloveniji pa poznamo pravljico Prstan\xc4\x8dica, pisateljice Ne\xc5\xbee Maurer._NEWLINE_Katalenca je zelo izviren lik, saj spada med vodne pal\xc4\x8dice. Po navadi pravljice govorijo o pal\xc4\x8dkih, ki so mo\xc5\xa1kega spola, in ve\xc4\x8dinoma \xc5\xbeive v gozdu, jamah, na vrtu ali v hi\xc5\xa1i, le redko pa v vodi.\n_START_SECTION_\nO knjigi\n_START_PARAGRAPH_\nMa\xc4\x8dja preja je zbirka pravljic, ki jih je napisala in ilustrirala Svetlana Makarovi\xc4\x8d. Knjiga je iz\xc5\xa1la leta 1992 pri zalo\xc5\xbebi Mladinska knjiga. Razdeljena je na sedem poglavij, v katerih so razvr\xc5\xa1\xc4\x8dene pravljice glede na tematiko. Tako se v prvem poglavju Take ma\xc4\x8dje nahajajo pravljice, ki govore o ma\xc4\x8dkah. Sledijo poglavja Take pasje s pravljicami o psih, Take mi\xc5\xa1je s pravljicami o mi\xc5\xa1ih in Take krilate s pravljicami o pti\xc4\x8dih in netopirjih. Sledijo Take \xc5\xa1kratje in vilinje, ki govore o pravlji\xc4\x8dnih bitjih ter Take gozdne pa vol\xc4\x8dje in lisi\xc4\x8dje s pravljicami o gozdnih \xc5\xbeivalih. V zadnje poglavju Take vsakr\xc5\xa1ne pa so uvr\xc5\xa1\xc4\x8dene pravljice s preostalimi tematikami._NEWLINE_Pravljica Katalenca iz studenca se nahaja v poglavju Take \xc5\xa1kratje in vilinje, saj je Katalenca vodna pal\xc4\x8dica._NEWLINE_Za pravljice je zna\xc4\x8dilen slog Svetlane Makarovi\xc4\x8d, ki se zna z bogato domi\xc5\xa1ljijo in svojim jezikovnim izra\xc5\xbeanjem pribli\xc5\xbeati otro\xc5\xa1kemu na\xc4\x8dinu mi\xc5\xa1ljenja in \xc4\x8dustvovanja.'